
Zvaigznīte (salīgi tīstīdamās un ātri soļodama no vienas puses uz otru): Viens, divi, trīs, četri. Viens, divi, trīs, četri. Vai manu dieniņ, cik te ir auksti! Viens, divi, trīs, četri! Kāpēc man tā nelaimējās! Kāpēc es nokritu! Brr, cik auksti!
Atskan spārnu švīkstoņa un Vārnas ķērciens: Karr! Kas ir tas mazais, kas te ļepato? Karr! Neko tādu agrāk neesmu redzējusi.

Zvaigznīte (bailīgi piespiezdamās zemei): Kas ar mani runā? Es nevienu neredzu!

Vārna (jau tuvāk): Karr! Acis vajag uz augšu pacelt!

Zvaigznīte: Es nevaru! Man bail!

Vārna: Man arī bail, jo nezinu, kas tu esi. Tāpēc nemetīšos tev blakus. Varbūt tu es kāds plēsīgs zvērs.

Zvaigznīte: Es? Zvērs? Es esmu maza zvaigznīte.

Vārna: Nav tiesa. Zvaigznītes dzīvo debesīs.

Zvaigznīte: Es jau arī dzīvoju debesīs, tikai es nokritu.

Vārna: Karr! Kāpēc?

Zvaigznīte: Pati nesaprotu, kāpēc. Samežģījās kāja. 

Vārna: Tu nemelo?

Zvaigznīte: Kāpēc lai melotu? Zvaigznes vispār nemelo.

Vārna (nosēzdamās blakus zvaigznītei): Labi. Pieņemsim. Bet ko tu te dari?

Zvaigznīte (bailīgi atvirzījusies sāņus): Bet ko tu te dari? Un kas tu tāda vispār esi?
Vārna: Karr! Kaut kādas šausmas! Kaut kāda sīkaļa nezina, kas es esmu! Kaut kas neiedomājams! 

Zvaigznīte (aizvainojusies): Ja kāds no debesīm nokrīt pēkšņi uz zemes, tad šis kāds nevar uzreiz kaut ko pazīt.

Vārna (sākdama atkal lidināties): Vispār jau loģiski. Vārna.

Zvaigznīte: Kur ir vārna?

Vārna: Es esmu vārna, mazā muļķīte! 

Zvaigznīte: Prieks iepazīties, tikai apsaukāties gan nevajag. 

Vārna: Piedod. Vienkārši neesmu pieradusi. Mani pazīst visi.

Zvaigznīte: Visi? Kur ir tie visi?

Vārna: Nuu... kaut kur jau tepat ir.

Zvaigznīte: Ja? Un tiem visiem ir tikpat auksti kā man?

Vārna: Tev salst, mazo sīkumiņ? Gribi, es tev iedošu vienu spalvu.

Zvaigznīte: Gribu. Tikai, lūdzu, tādu lielāku, lai vismaz ap kaklu varu aplikt.

Vārna (sniegdama spalvu): Karr! Te būs. Uzskatīsim, ka tas ir viens no maniem labajiem darbiem Ziemassvētkos.

Zvaigznīte (mēģinādama ap kaklu kaut kā savīt spalvu kā šalli): Ko tu teici? Ziemassvētkos? Vai tad jau ir Ziemassvētki?

Vārna: Kā tad. Šovakar. Vai tad tu to nezināji?

Zvaigznīte: Vai manu dieniņ, ko tagad lai dara? Vai manu dieniņ!

Vārna: Ko vaimanā? Kas tad nu tāds noticis?
Zvaigznīte (izmisīgi skraidīdama): Es neesmu savā vietā! Ziemassvētkos zvaigznītēm jābūt augstu, augstu, lai bērni var pa logu skatīties un sapņot. 

Vārna: Nu lai tak tie bērni skatās uz tevi tepat, uz zemes. Kāda starpība.

Zvaigznīte: Ir gan starpība! Zvaigznes tikai tad ir īstas zvaigznes, kad tās ir tālu.

Vārna: Nu jā, tā ir problēma. Kā lai tevi augstu un tālu nogādā?

Zvaigznīte (sākdama šņukstēt): Es nezinu. Varbūt ar raķeti.

Vārna: Nu, nu. Mums jau te nav kosmodroms, bet vienkārši klajums. 

Zvaigznīte (raudādama): Tad es nezinu!

Vārna: Paga, paga, nevajag jau uzreiz pinkšķēt. Kaut ko izdomāsim. Jāpasauc kāds palīgā.
Zvaigznīte: Jāa.

Vārna: Kas mums ir visgudrākā? Varbūt Lapsa?

Zvaigznīte: Kas ir Lapsa?

Vārna: Nu, tā ir tāda smalka kundzīte. Kupla. Ar kuplu frizūru un kuplu asti.

Zvaigznīte: Vai tā aste ir tikpat gara kā asteszvaigznēm?

Vārna: Piedod, bet tu nu gan tomēr esi dumja. Ar zvaigžņu asti taču nevar ātri paskriet un lavīties klāt medījumam.

Zvaigznīte (bailīgi): Kādam medījumam?

Vārna: Kādam, kādam! Tādam, ko var noķert un apēst.

Zvaigznīte (aiz bailēm galīgi sarāvusies): Vai tā lapsa var apēst arī mani?

Vārna: Šaubos. Diez vai mazas nosalušas zvaigznītes ir garšīgas. Ja nu vienīgi ceptā veidā.

Zvaigznīte (šausmās): Mani nevajag uzcept! Un nevajag lapsu!

Vārna: Par vēlu. Es jau saožu lapsas smaržas. Šanel numur pieci.
Zvaigznīte (aiz pārbīļa šaudīdamās uz vienu un otru pusi): Vai manu dieniņ, vai manu dieniņ! Kur lai es palieku, kur lai es noslēpjos?!

Vārna: Lien man zem spārna, sīkaļa. Nekā cita jau šajā klajumā nav kā tikai es.

Zvaigznīte paslēpjas zem Vārnas spārna. Vieglā dejas solī uzvirpuļo Lapsa. 
Lapsa (dziedādama līdzi dejas mūzikai): Labvakar, labvakar, it labu vakar un visiem labvakar kas šeitan ir klāt! Lai visiem labvakar, un visiem, it visiem, kam Ziemsvētkus sagaidot priecīgs ir prāts! 

Vārna (ne bez skepses): Varētu padomāt, ka bez manis te ir vēl kāds. Pūlis.
Lapsa(it kā tikko ieraudzījusi): Ā, tā esi tu, Vārna? Sveicināti.

Vārna: Sveikiņi, sveikiņi. Kur tad tu tā sataisījusies? Tavs Šanel piecus kilometrus pa priekšu skrien.

Lapsa: Lai skrien. Tāpēc jau tās ir pasaulē labākās smaržas. Lai ikkatrs zina, ka te nāku es.

Vārna: Hi, hi, hi! Tā jau viss medījums aizmuks.

Lapsa (ne bez izlikšanās): Lai mūk. Skaistums pāri visam. Un tik un tā noķeršu.
Vārna (pavisam skeptiski): Nu, nu.

Lapsa: Kad es tev saku! (uzmanīgāk aplūkojusi Vārnu) Kāpēc tev tas viens spārns tāds uzblīdis?

Vārna (izvairīgi). Tā man veca slimība. Spārnu tūska.

Lapsa (arvien ieinteresētāk): Ja? Un kāpēc tas spārns drebelējas?

Vārna: Tā ir vēl viena slimība. Lielais vārnu drebulis.
Lapsa (aizdomīgi un viltīgi): Tu nu gan mums esi slimīga vārna! Kā es to agrāk nebiju pamanījusi. Palidot vari?

Vārna (neizlēmīgi): Ne- e. Nevaru vis.

Lapsa (gandrīz vai uzjautrināta): Man tā vien liekas, ka tu kaut ko slēp. A nu ka lido!

Vārna: Nelidošu.

Lapsa (tīši vienaldzīgi): Lidosi gan.

Vārna: Nelidošu.

Lapsa: Labi. Tad es tevi tūlīt noķeršu un apēdīšu. 

Vārna: Lūdzu nē. To gan nevajag.

Lapsa: Vajag gan. Vai nu lido, kā putnam pieklājas, vai uz pannas.

Zvaigznīte (izlīzdama no Vārnas spārna apkašas): Cienījamā lapsa, lūdzu, nedariet  Vārnai pāri! Viņa tikai mani glāba.
Lapsa (no tiesas pārsteigta): Un kas tu tāds esi, mazais putnubiedēkli?

Zvaigznīte: Ak, es esmu tikai maza un nelaimīga zvaigznīte, kas netīšām nokrita no debesīm. Ja tev noteikti vajag kaut ko apēst, labāk tad ēd mani, bet Vārnu liec mierā.
Vārna: Nekādas ēšanas te nebūs! Kāp man mugurā, sīkaļa, tūlīt lidosim prom.

Lapsa (saķerdama Zvaigznīti): Paga, paga, paga! Man kļūst interesanti. Tu tiešām esi no debesīm?

Zvaigznīte: Esmu jau esmu.

Lapsa: Nu tad pastāsti, kā tur debesīs dzīvo. Kā ģērbjas, kādas frizūras taisa, kādas smaržas lieto?

Zvaigznīte: Ja es izstāstīšu, tu mūs neēdīsi?

Lapsa: Padomāšu. Atkarībā no tā, cik jauks būs tavs stāsts.
Zvaigznīte: Nu tad klausies.Es centīšos. 
Zvaigznītes dziesma(viņai pašai dejojot un iesaistot arī Vārnu un Lapsu:

Zvaigznes staigā kuplā kleitās,

Vizuļotās, kruzuļotās;

Sudrabgaisma atmirdz krokās,

Zīda bantes vējā lokās. 

Zvaigznēm mati sacirtoti,

Koši, krāšņi sakārtoti:

Sprogu sprogās lejup vijas,
Zelta pavedieni mijas.

Smaržu viļņi ceļas, veļas,
Tā kā garaiņi tie kūp.

Zvaigznes tā kā puķes slejas, 
Dvesmo debesis un lejas. 

Zvaigznīte: Nu, kā bija?
Lapsa: Vareni! Es arī gribu būt debesīs.

Vārna: Bet netiksi. Tavas mājas ir tepat.

Zvaigznīte (sākdama raudāt): Bet man gan jātiek atpakaļ debesīs! Manas mājas ir tieši tur!

Lapsa: Ko pinkšķi? Celies un lido uz saviem augstumiem.

Zvaigznīte: Nevaru. Pati saviem spēkiem nevaru. Visi ir redzējuši tikai krītošas zvaigznes, bet neviens augšup lidojošas zvaigznītes.

Lapsa: Nu jā, tā ir problēma. Ko tad ar tevi lai iesāk?

Zvaigznīte: Nezinu!

Lapsa: Vārna, nu ko ar šito bēdu leju darīsim? 

Vārna: Ja arī tu nezini, tad jāsauc vēl kāds palīgā.

Lapsa: Ja, ja, jā! Patramdīsim to veco īgņu Vilku! Lai pašiverējas, nevis tikai kauc uz mēnesi.

Zvaigznīte (aizdomīgi): Kas tas vilks tāds ira?
Lapsa (vīzdegunīgi): Vecpuisis, kas vienmēr staigā caurās zeķēs, velteņos un žagaru saišķi pār plecu.
Zvaigznīte: Kam viņam žagari?

Vārna: Bet kāpēc neprasi, kādēļ cauras zeķes? 

Zvaigznīte: Labi, paprasīšu. Kādēļ cauras zeķes?

Lapsa (viszinoši): Tāpēc, ka viņš dzīvo viens un nav neviena, kas tās zeķes salāpītu. 

Zvaigznīte: Bet tas tak ir dikti skumīgi, ja jādzīvo vienam, vai ne? 

Lapsa: Nu ja. Tāpēc jau viņš kauc augām naktīm. (dzirdama vilka kaukšana)Dzirdat! Jau atkal gaudo!
Zvaigznīte (slēpdamās aiz vārnas): Vai! Man ir ļoti bail! 

Vārna: Nerausti mani! Kad vilks kauc, tad viņš neēd. Sauksim viņu labāk šurp, lai palīdz domāt par tevi, sīkumiņ. 

Zvaigznīte: Kā mēs viņu sasauksim?

Vārna: Kā nu katra protam. Es saukšu Karr! Karr! Tu, zvaigznīt, vienkārši vilks, vilks! Lapsa – aū, aū!

Lapsa: Nē. Es labāk  saukšu – ai, ai, ai, ai, palīgā, palīgā! Tā būs drošāk.

Vārna: Lai notiek. Nu tad visas reizē – trīs, četri!

Ir diezgan liels troksnis, jo visas trīs katra savu tekstu kliedz no visa spēka. Uzskrien pārbijies Vilks velteņos un žagaru saišķi pār plecu.

Vilks: Kas? Kas! Kur deg? Kur mušī nost? Kam te vajag uzdot ar žagariem?

Lapsa (zobgalīgi): Ūja, ūja, nikni vilki, nikni vilki! Ka tik kādam varētu sadot pa stilbiem.
Vilks: Kāpēc tad mani saucāt Ziemsvētku vakarā? Domājat, man ko darīt nav? Man jāgaudo.

Lapsa: No tavas trakās gaudošanas par zvaigznes no debesīm sāk krist lejā. Kauns!

Vilks (saniknojies): Pagaidi! Precizēsim. Kam būtu jākaunas – man vai tām muļķa zvaigznēm? Nu?

Vārna: Mierā! Galīgi nav laika strīdēties. Mums patiešām te ir nokritusi zvaigznīte.
Vilks: Ja? Lai panāk priekšā!

Zvaigznīte (trīcēdama gan no aukstuma, gan bailēm): Es jau tepat esmu!
Vilks (ieņemdams bargu pozu): Un tu, zvaigzne, gribi teikt, ka nokriti manas nevainīgās gaudošanas dēļ?

Zvaigznīte (trīcēdama vēl vairāk un meklēdama glābiņu Vārnas tuvumā): Nē, tā nebija. Man pašai samežģījās kāja.

Vilks (Lapsai, uzvaroši): Redzi nu! Tikai tu, rudā, vienmēr un visur vaino mani. Pašai vajadzētu kaunēties. 

Lapsa: Labi. Pieņemsim. Es nokaunos. Bet tu liec lietā savu dižo prātu un palīdzi zvaigznītei tikt atpakaļ debesīs.

Vilks (Zvaigznītei): Tu tiešām gribi tikt tur, augšā? Te mežā taču ir daudz jaukāk.

Zvaigznīte: Nē. Jauki ir tikai tur, kur ir mājas.

Vilks: Apmēram saprotu. Bet nezinu.

Vārna: Ko tu nezini! Vajag kādu, kas Zvaigznīti uzceļ. Saprati?

Vilks: Ko tu mani te knābā? Vai tad es kāds televīzijas tornis, vai? Es esmu tikai parasts pelēks vilks. 

Vārna: Bet mums kaut kas ir jāizdomā! Citādi Zvaigznīte te, uz zemes, galīgi nosals. Vai tad to tu gribi?

Vilks: Nē, zini, negribu vis. Pie tam Ziemsvētkos cits citam jāpalīdz. (šaubīgi aplūkodams savu žagaru saišķi). Varbūt sākumā uzkursim ugunskuru?
Lapsa: Urā! Mums būs uguns! Un mums visiem būs silti, silti. 

Vārna: Situms – tas ir viens. Otrs – no uguns celsies dūmi un tie varētu mūsu zvaigznīti pacelt augstu, augstu. 

Vilks (kā attapdamies): Pareizi! Es jau arī to pašu saku. Tad eju kurt?
Lapsa (stumdama Vilku): Ej, ej, un tā mudīgāk!

Vilks (mēreni sašutis): Tu negrūd mani tik ļoti! Man mugura sāp! Au!

Vārna (pielidodama pie Vilka): Es tev to muguru pamasēšu ar spārniem. Tikai kur to uguni žiglāk!

Vilks: Nu ko jūs abas man uzklupušas! Cik ātri varu, tik daru.

Visi trīs nozūd.

Zvaigznīte (atkal palikdama viena klajumā): Kaut kā mazliet baisi atkal palikt vienai. Un kājas arī salst... mazliet jāpasoļo. (no visa spēka piesizdama kājas) Viens, divi, trīs, četri; viens, divi, trīs, četri...
Zem zemes atskan Kurmja balss: Kas tā par armiju, kas dimdina tieši virs galvas? Viens, divi, trīs, četri! Kas to var izturēt! Visi griesti tūlīt iebruks! Vai liksieties mierā ar savu parādi!
Zvaigznīte: Vai dieniņ, kas tad nu? Zeme sākusi runāt! Vai dieniņ, vai dieniņ! Kur lai tagad paliek, kur lai paglābjas? 
Kurmja balss: Vispirms nokāp no mana jumta.

Zvaigznīte: Kur te ir kāds jumts, kur? Es neko neredzu.

Kurmja balss: Cik tu esi dumja! Jums ir tieši tur, kur tu stāvi.

Zvaigznīte (palēkdama krietnu soli sānis): Vai tagad ir labāk?

Kurmja balss: Labāk, bet ne pa visam labi. Paej piecus soļus uz dienvidiem un tad piecus soļus uz rietumiem.

Zvaigznīte: Bet es nezinu, ne kur ir dienvidi, ne kur ir rietumi! 

Kurmja balss: Kas tad tu tāda esi, ka neko nezini?! Glupā Ziemsvētku zoss, ja? Tāpēc jau domāju, ka no tādas pleznošanas man māja gāžas riņķī.

Zvaigznīte (sperdama piecus soļus te uz vienu, te otru pusi): Es neesmu zoss, es esmu zvaigznīte.

Kurmja balss: Neāksties nu. Redzējis neesmu, bet lasījis gan. Zvaigznes mirdzot debesīs, nevis dimdina pa zemi.
Zvaigznīte (joprojām soļodama): Bet es nokritu!

Kurmja balss: Ei nu? Un tas tev dod tiesības uzbrukt manam jumtam?

Zvaigznīte (pagalam izmisusi): Nu neredzu es te nekādu jumtu! Vārna! Mīļā, labā vārna! Atlido, lūdzu, šurp!

Pielido Vārna: Kas ir? Ko sauci? Mēs tikko piešķīlām liesmiņu.

Zvaigznīte: Es viena netieku galā. Man visapkārt zeme runā.

Vārna: Tā? Kur runā? Te, te vai šeit?

Zvaigznīte: Visur!

Vārna: Skaidrs!  (ar spārnu zemē bakstīdama) Kurmi, kādas spēlītes tu te atkal spēlē?

Kurmja balss: Neko es nespēlēju. Viņa soļoja tā, ka man griesti rībēja.

Vārna: Nemāžojies nu. Zvaigznītes soļi ir tik viegli kā krītošs sniegs.

Kurmja balss: Tad tas ir ļoti smags sniegs. Mans jums tādus uzbrukumus netur.

Vārna: Hi – hī! Tad izvēlies sev citu jumtu!

Kurmja balss: Bet tu nāc padzīvot zem zemes, tad redzēsi, kas mums, te apakšā, jācieš no jums tur, augšpusē, dzīvojošiem. 

Vārna: Nav pārliecinoši. Katram jādzīvo tur, kur tam nolemts.

Kurmja balss: Tad beidziet bendēt manu māju! Es nevaru to uzcelt virs zemes.  
Zvaigznīte: Nestrīdieties manis dēļ! Es visu sapratu! Pa zemi nedrīkst staigāt armijas solī. Tas nav uz labu.
Kurmja balss: Nu re, cik jauki. Sapratāmies. Tad es varu atkal mierīgi iet gulēt.

Vārna (atkal ar spārnu piesizdama pie zemes): Ar labu nakti! Saldus Ziemassvētku sapņus! (Zvaigznītei) Nu re, viss nokārtojās. 

Zvaigznīte: Nu jā. Gandrīz. Kā tur ar to ugunskuru un dūmiem?

Vārna: Vai jūti? Gaiss jau pilns ar dūmiem. Tūlīt tie celsies pret debesīm.

Zvaigznīte: Vareni! Drīz es tikšu mājās. 

Pēkšņi sāk gaudot vējš. Visas smilgas, cik vien to klajumiņā ir, lokās un šūpojas. Vējš ir tik stiprs, ka dzenā no vienas vietas uz otru arī Zvaigznīti un Vārnu, lai kā tās cenšas pretoties. 

Atskan Vilka balss: A –ūū! Man kāds iespēra!

Lapsas balss: Ai! Man arī trāpīja! 

Vilka balss: Au! Iebelza taisni pa muguru!

Lapsas balss: Vai! Manai astei arī tika! 
Zvaigznīte (mēģinot noturēt līdzsvaru): Kas tur notiek?!

Vārna (neveiksmīgi mēģinādama pacelties spārnos): Karr! Nezinu. Un nekur netieku. Lidojumam nelabvēlīgs laiks. 

Uzšūpojas Vilks: Kaut kas neiedomājams. Tas huligāns galīgi neprot uzvesties.

Vējā šūpojoties, uzskrien Lapsa: Tas tipiņš galīgi izlaidies. Ne kauna vairs, ne goda.

Vārna: Karr! Kas tur tāds ir?

Sniegu sev visapkārt bārstīdams, uzjoņo Putenis: Hi, hi, hī! Nobijāties, ja? Dabūjāt no manis trūkties, ja? Ha, ha, ha!
Zvaigznīte (noķerot Vānu aiz stērbeles): Kas tas tāds ir, kas šitā smejas un dauzās? 

Vārna: Putenis, Zvaigznīt, putenis. Nelabojams palaidnis.
Putenis: Re, kā jums visiem nu tagad iet! Re, kāds es stiprinieks? Hi, hi, hī! Ha, ha, hā! 

Vārna (purinādama no sevis sniegu): Ko nu dauzies, Puteni! Pilnu knābi ar sniegu esi sapūtis.

Putenis: Ja! Un sapūtīšu vēl!

Lapsa (izmisīgi kārtodama savu tērpu): Pēc kā mana skaistā aste tagad izskatās! Slapja, samirkusi, vējā izpluinīta!

Vilks (sašutumā skraidīdams pie ugunskura un atpakaļ): Un mans ugunskurs?! Tu tak to esi nobradājis! Paskat, pat dūmu strūkliņas vairs nava!

Putenis: Hi un hā! Tāpēc jau es esmu putenis! Varens stiprinieks! Neviens nevar ar mani cīnīties!

Vārna: Lielībnieks nelabojamais. Izlaidies puišelis. Pē!
Putenis: Ko tu, sievišķi, saproti no vīru darīšanām. Kam lielāks spēks, tas galvenais.

Lapsa: Ķēms tāds. Tu visu esi sabojājis. Manu tērpu un frizūru piedevām.

Vārna (klepodama un šķaudīdama): Muļķis paliek muļķis. Dauzoņa. Ko ar tādu runāt.

Vilks: Tu izpostīji pašu svarīgāko lietu šajā vakarā. Mums tie dūmi bija tiešām vajadzīgi.

Zvaigznīte (bailīgi ierunādamās): Bet es? Ko tad ar mani? Ja dūmu vairāk nav? 

Putenis (rūpīgi nopētīdams Vārnu, Lapsu un Vilku un staigādams pa visu klajumu): Nesapratu. Kurš no jums te runā tik sīkā balsī?

Vārna: Uzmanīgāk! Ko staigā kā lempis! Tu viņu tūlīt samīsi!

Putenis: Ko tad? Es neko neredzu.

Lapsa: Sniegu vajag no acīm iztīrīt.

Vilks: Un brilles uzlikt, ja vajag.

Putenis uzgrūžas Zvaigznītei, paklūp un apmet kūleni. 

Putenis: Kas tad tas? Kas man te liek kāju priekšā?!

Vārna (mezdamās klāt Zvaigznītei): Nu tāds kā lācis. Gandrīz zvaigznītei uzkāpi.

Putenis (taustīdams kājas, vai nav sasities): Ko vari māžoties. Putenis staigā tikai pa zemi, nevis pie zvaigznēm debesīs. Neesmu jau aptracis.

Zvaigznīte: Bet es esmu nokritusi zvaigznīte. Un netieku vairs atpakaļ.

Vilks (pārskaitīdams žagarus no sava saišķa) : Mēs sakūrām ugunskuru, lai dūmu sniegtos debesīs un paceltu Zvaigznīti. Tu visu izbojāji.

Lapsa (joprojām pikta un ņemdamās ap savu frizūru): Saprati? Tu atņēmi zvaigznītei mājas.

Putenis (apjucis): Tā nu gan es negribēju.

Vārna (joprojām mēģinādama knābi atbrīvot no sniega): Bet tikai kaut kā tā sanāca, vai ne? Egoists. Par sevi vien domā.

Putenis: Es tā negribēju. Es nezināju.

Vārna: Kā tad. Tu jau ne pie kā neesi vainīgs.
Putenis: Bet ko nu lai tagad dara? Varbūt to ugunskuru var sakurt vēlreiz?

Vilks (ar saviem žagariem ņemdamies): Nesanāks. Pārāk maz žagaru.

Putenis: Bet tu salasi vēl.

Vilks: Nevaru. Pārāk tumšs. Debesīs vienas zvaigznītes pietrūkst.

Putenis (ar cerībām): Vai tad tā zvaigznīte nevar paspīdēt tepat, uz zemes? Ko, Zvaigznīt?

Zvaigznīte (atkal salīgi tīstīdamās): Es neprotu. Tām zvaigznēm, kas uz zemes, nav gaismas. 

Putenis: Nē, nu trakums! Kam man vajadzēja tā blēņoties!

Vārna: Redzi nu, pie kā noved slikta uzvedība.

Putenis: Redzu jau, redzu. Bet ko lai tagad dara?!

Vārna: Domā. Tu jau mums te esi tas stiprākais. Vajadzētu būt arī gudrākajam.

Lapsa ( it kā pie sevis un tomēr nepārprotami Putenim): Puteņo te, uz zemes, bet sniegi krīt debesīs...

Putenis (aiz prieka vairākas reizes palēkdamies): Hop, hop, hop! Es zvaigznīti tomēr uzputeņošu līdz pat mājam! Man spēka pietiks! 

Vārna: Redzi nu! Ja gribi, vari būt labs puika. Ķeries tik klāt.

Zvaigznīte (apķerdamās  Vārnai ap kaklu): Bet vai tas nebūs bailīgi?

Vārna: Varbūt drusku būs. Bet ceļš atpakaļ uz mājām vienmēr ir drusku bailīgs. Jāpiecieš.

Lapsa (beidzot tikusi galā ar savu frizūru, ķemmi rokās): Un Ziemsvētku vakarā taču viss notiek, kā vēlamies, tikai..

Vilks (uzmezdams pēdējo žagariņu saišķim):  Tikai jānotic!
Zvaigznīte (stingri nostādamās uz kājām un izplezdama rokas): Es esmu gatava!

Vārna: Puteni, sāc nu!

Putenis griežas kā vilciņš ap savu asi, uz visām malām kaisīdams sniegu. Viņš paķer pie rokas Zvaigznīti un ierauj to savā virpulī. Sniegs kļūst tik biezs, ka neko īsti nevar saskatīt. Ik pa brīdim pavīd tikai Vārna, Lapsa un Vilks, kas, turēdami ciet degunus un šķaudīdami, mēģina izvairīties no sniega vērpetēm. Pēkšņi sniegs aprimstas un laukumā vairs nav Puteņa un Zvaigznītes. Dzirdama tikai vēja aurošana.
Vārna: Ei! Zvaigznīte! Puteni! Kur jūs esat? Vai jau tur, augšā? 

Lapsa: Nebļausties. Vēju tāpat nepārkliegsi. Skaidrs, ka viņi ir augšā.

Vārna: Bet ja putenim nepietika spēka un viņi palikuši pusceļā?

Vilks (joprojām šķaudīdams): Tad nokritīs atkal atpakaļ.
Vārna: Nerunā tā! Tā būtu vislielākā blamāža, kāda vien šajā vakarā iespējama. 

Norimst arī vējš. Parādās Mēness un zvaigznes. 

Lapsa: Paskat, cik smuki! Tik skaistu Ziemassvētku vakaru sen neesmu redzējusi. 
Vārna: Bet kur ir mūsu Zvaigznīte? Vai viņa ir tur, starp tām daudzajām?

Vilks ( kas līdz tam saspringti lūkojies debesīs): Man likās, ka viena man pamirkšķināja.

Vārna: Kur, kur! Parādi! Es arī gribu redzēt!

Lapsa: Ai! Man arī uzmirkšķināja!

Vārna: Bet kāpēc es neko neredzu? Vai Zvaigznīte mani aizmirsusi? Es neredzu!

Vilks: Ta tu ne tur skaties. Paskaties uz Mēnestiņu un tad pa kreisi.

Vārna (ieraudzīdama un mādama Zvaigznītei pretī): Jā! Ir! Man arī Zvaigznīte sūta sveicienus! (Vārna staigā pa klajumu, no dažādām vietās sveicinādama Zvaigznīti).
Lapsa (atkal kaprīzi posdama savu asti): Nu re, cik labi. Mūsu Zvaigznīte ir debesīs un tātad mājās. Viss nokārtojies.( Pamezdama šķelmīgu skatienu uz Vilku): Tikai...

Vilks (sabozdamies): Kas – tikai? Ko tu tā skaties uz mani?

Lapsa: Es? Es jau neko. (vēlreiz uzmet Vilkam ilgu skatienu).

Vilks: Kā tad neko, ja tu uz mani glūni! Es tavām vakariņām nudien nederu.
Lapsa (izteiksmīgi pastaigādamās): Muļķis. Tev tikai vēdera prieki vien prātā. Bet man...

Vilks: Kas tev? Saki skaidri, ko gribi.

Lapsa (kautrīgi, bet pietiekami skaļi un pārliecinoši): Dejot gribu.

Vilks: Ko? Dejot? Nu tad tik laid vaļā.

Lapsa(atkal nepārprotami uzlūkodama Vilku): Es tak viena nevaru. Man vajag, lai kāds mani uzlūdz.

Vilks: Nu piedod. Es gan tas nebūšu.

Lapsa (gražīgi): Kāpēc?

Vilks (pagalam samulsis): Es neprotu. Es protu tikai pēdas dzīt un žagarus vākt. 

Lapsa (pēkšņi piespiezdama Vilku sev klāt dejas satvērienā): Ak, tas ir pavisam vienkārši. Viens, div, trīs, viens, div, trīs...

Vilks( diezgan izmisīgi kliegdams): Vārna, palīgā! Lapsa mani nolaupījusi! 

Vārna (pielidodama): Karr! Kas jums te notiek?

Lapsa (joprojām turēdama Vilku): Nekas. Es tikai mācu vilkam valsi. Viens, div, trīs, viens, div, trīs...

Vilks: Au! Tu man uzkāpi uz kājas!

Lapsa (atbrīvodama Vilku no tvēriena): Vārgulis. Bet padoties nedrīkst. Mēģinām vēlreiz. Skaties. Viens, div, trīs...
Kurmis (sirdīgi pabāzdams galvu no alas): Nu kas te atkal dauzās pa manu jumtu? Tā mazā sīkaļa tak esot prom. Būs vai nebūs vienreiz miers?

Vārna (pielidodama pie Kurmja): Mums te briest ballīte. (pakniksēdama Kurmim) Uzlūdz dāmas. Un atteikt nedrīkst. 

Kurmis: Bet es negr...

Vārna (ļoti pārliecinoši): Gribi gan!  

Kurmis: Ja? Es gribu? Bet kur tad mūzika?

Sāk skanēt polka, kas pamazām pieņemas spēkā. 
Vārna: Vai dzirdi? Tur zvaigznes mums spēlē. Un mūsu Zvaigznīte arī. Nāc nu!

Kurmis (satverdams dejai Vārnu): Ak, ko nu es te klīrēšos. Lai tad iet ar! Kas tie par svētkiem bez balles!  

Vārna: Vienreiz dzirdu no tevis prātīgus vārdus. Hei, Lapsa un Vilk, kā jums tur iet?

Lapsa (ar Vilku piedejodami pie Vārnas un Kurmja): Labi! Redz, cik labi! Vilkam sanāk! Vajag tikai gribēt! 

Vilks: Aiziet! Lai tas mežs brīnās! Un bučas Zvaigznītei! 
Abiem pāriem pievienojas Rūķi, Zaķi, Zīlītes un citi meža iemītnieki, līdz viss klajums pilns ar dejotājiem. Mežs pielijis ar sudrabainu gaismu, ko dod zvaigznes. 
Beigas

